Sakevertroue lig effens kop | Netwerk24
Sakevertroue lig effens kop
Deur Vida Booysen 09 Augustus 2018 13:56
Sakevertroue toon verbetering, maar nog nie op dieselfde vlak as verlede jaar nie. Foto: iStock
Sakevertroue het in Julie vir die eerste keer ná vyf opeenvolgende dalings gestyg.
Die Suid-Afrikaanse Kamer van Koophandel en Nywerheid (SAKKN) se sakevertroue-indeks het van Junie se 93,7 indekspunte tot 94,7 in Julie gestyg.
Op ’n jaargrondslag is die indeks steeds laer as die 95,3 indekspunte van Julie 2017.
Teen Januarie vanjaar het die indeks op 99,7 punte sy hoogste vlak sedert Oktober 2015 bereik. Dit het optimisme oor ’n sakevriendeliker omgewing weerspieël ná die verkiesing van Cyril Ramaphosa tot leier van die regerende ANC.
Die indeks meet sakeaktiwiteit eerder as sentiment en word saamgestel deur ’n verskeidenheid aanwysers te meet, onder meer energieproduksie, handelsyfers en die prestasie van die finansiële markte.
In Julie het die uitvoer van handelsprodukte, laer inflasie en beter reële kleinhandelverkope die indeks op ’n maandgrondslag laat styg.
Volgens die SAKKN kan groter beleidsekerheid help dat sakevertroue momentum herwin.
“Die uitvoering van beleid en die verwydering van strukturele beperkings op die ekonomie vereis ’n benadering wat op lang termyn fokus terwyl die prioriteit vir die kort termyn ’n geskikte beleidsraamwerk moet wees,” lui die SAKKN se verklaring.
Meer oor: Ekonomie | Ekonomiese Groei | Kleinhandel | Inflasie | Sakevertroue | Wisselkoers
Ekonoom van die Jaar: Donker wolke pak saam